khistorydata/jeongjo-sjw-relations huggingface dataset:
정조 18년
甲寅三月十一日卯時上御光德門文武新恩謝恩入侍時行都承旨洪明浩行左承旨李義弼右承旨李勉兢左副承旨洪仁浩右副承旨李益運同副承旨尹長烈假注書李存秀具得魯記注官金良倜承膺祚一提學鄭民始檢校直提學徐有防徐鼎修檢校直閣鄭大容尹行任徐榮輔以次侍立上具翼善冠衮龍袍乘輿出交泰門延生門至明光門御大次上曰文武新恩使之就位整齊益運承命出傳引儀唱新恩行禮訖命內資寺頒酒如例上命益運書傳敎曰此科科名之所重何如也事事皆欲示意以至新進之堂后假銜亦豈只循常例以待三日乎今榜文新恩今日內次次皆付注書使之戴花秉筆是誰奉祀之孫也洪命周先付注書是誰之家李存秀亦爲先付注書其次次次擬入又命書傳敎曰在外春秋館堂上許遞前望單子入之待下批牌招察任又命書傳敎曰翰林召試明日爲之仍令戴花應試命書榻敎曰同春秋林蓍喆鄭大容令該曹口傳付軍職又命書榻敎曰承旨中時帶春秋兼銜者本職許遞其代前望單子入之待下批牌招察任又命書榻敎曰藝文提學閔鍾顯遞差又命書榻敎曰大提學洪良浩更爲牌招上曰弘文提學入侍賤臣承命出傳與弘文提學鄭昌順偕入進伏上曰進去賓廳翰圈斯速擧行可也昌順曰臣雖已承牌與領事有嫌實難同周旋且大提學無故行公則似當完圈矣上曰然則文衡入來擧行可也上曰官職除拜猶不敢互對況翰圈尤是淸選則豈可狹私用意於其間乎一從至公之意言于都堂可也又命書榻敎曰前假注書李存秀具得魯仍察又命書榻敎曰副司直李羽晉假承旨差下又命書傳敎曰假注書任希存今見其人如見其先典籍現窠今日政擬入上乘輿由延生門交泰門還內諸臣以次退出
정조 18년
甲寅三月十一日申時上御重熙堂坐直承旨入侍時左副承旨李益運記事官鄭文始記注官金良倜承膺祚以次進伏訖上曰別兼春秋付軍職啓辭已允下圈事卽爲擧行事分付賤臣承命出傳上命書傳敎曰翰圈有命舊圈雖未必謄用大臣家人與他自別以應爲之地處必當復入如是之際豈無他人之遺珠乎且館錄不遠前圈中蔡弘遠令該曹出六區處仍命退諸臣以次退出
정조 18년
行都承旨洪明浩坐行左承旨李義弼坐直右承旨李勉兢病左副承旨洪仁浩坐右副承旨李益運坐直同副承旨尹長烈緣故出注書鄭文始病一員未差假注書徐俊輔仕直具得魯仕事變假注書李南圭仕
정조 18년
洪明浩啓曰今日殿座承旨當爲備員而右承旨李勉兢不爲仕進卽爲牌招何如傳曰待開門牌招
정조 18년
傳于李益運曰大臣備局堂上引見
정조 18년
傳于洪明浩曰都承旨入侍
정조 18년
李益運啓曰前假注書李存秀姑令仍察何如傳曰允
정조 18년
李益運啓曰前假注書徐俊輔姑令仍察廳任何如傳曰允
정조 18년
有政吏批判書金思穆參判黃昇源參議金履翼行都承旨洪明浩進以姜儐爲持平鄭世淳爲刑曹佐郞李允行爲吏曹佐郞李存秀爲奎章閣待敎徐有聞爲兵曹佐郞弘文正字單李存秀
정조 18년
再政以申光履爲大司諫李秉喆爲執義申大尹爲司諫李日運李貞運爲掌令姜克成爲持平魚錫齡爲獻納李瑞朝崔時淳爲正言
정조 18년
兵批判書具庠進參判林濟遠病參議徐美修入直參知尹致性病右副承旨李益運進副司直金載瓚韓晩裕申大尹副司果李相璜
정조 18년
洪明浩啓曰前承旨韓晩裕未及終制而吏曹送西兵曹付軍銜至於入啓臣之矇然捧入誠不勝惶恐而當該吏兵曹堂上竝推考原單勿施何如傳曰允
정조 18년
吏曹口傳政事奎章閣待敎單李存秀禁府都事愼師浚內資奉事沈師民相換以弘文正字李存秀牌不進罷職傳旨傳于李益運曰只推更爲牌招
정조 18년
以弘文正字李存秀再牌不進罷職傳旨傳于李益運曰只推更爲牌招
정조 18년
洪明浩啓曰翰林召試被抄人吳泰曾令該曹口傳付職卽爲牌招入直何如傳曰允
정조 18년
吏曹口傳政事檢閱單吳泰曾
정조 18년
藝文館檢閱吳泰曾署前出仕何如啓何必草率爲之兩司諸臺牌招依例署經後使之行公爲良如敎
정조 18년
傳于洪仁浩曰翰林署經有命在外人許遞前望單子入之
정조 18년
正言前望單子入之李肇源李相璜落點
정조 18년
洪仁浩啓曰新除授正言李肇源方在罷散中何以爲之敢稟傳曰與南履翼敍用
정조 18년
以朴鍾淳翰林召試試券傳于洪明浩曰雖不及魁作也亦實才此家之人出身於科目者此一人且甚久淹待典籍窠擬入以此試券示銓堂
정조 18년
以朴宗京翰林召試試券傳于洪明浩曰限後未成篇何也已書諸句頗不草率雖由於戰藝之際苦索太過而然讓頭於新進者幾年講製之效果安在哉分付藝文館更試前勿圈
정조 18년
吏曹副校理李景溟副修撰尹悌東李翊模除授事承傳
정조 18년
傳于洪明浩曰念舊一念亦及此等處內閣待敎之首先點下此家之人於此榜三日之內者意有存焉豈足謂厚報故大臣乎況例授館銜卽乃祖所歷也閣職則有牙牌花押雖不敢違牌以私義之難於晏然渠於肅拜後直爲出去云宜令先入乃祖之番次弘文正字李存秀令政院卽爲牌招入直玉堂使之追省記
정조 18년
傳于洪明浩曰新式之初欲示館閣之輕重飭令行公而今旣承牌且已省記本兼職務相妨待敎李存秀館職許遞
정조 18년
傳于李益運曰是誰之子求之典型貴賤何間旣有唱榜後除職之承傳武科出身朴宗顯訓鍊主簿加設今日政擬入待窠陞實錦城都尉祠宇遣官致祭祭文當製下十五日致祭事分付
정조 18년
兵曹口傳政事以朴宗顯爲訓鍊主簿
정조 18년
傳于李益運曰故重臣鄭述祖家明日遣禮官致祭
정조 18년
洪明浩以弘文館言啓曰本館上番無他推移之員不得已以下番姑陞入直之意敢啓傳曰知道
정조 18년
李益運以備邊司言啓曰因慶尙監司趙鎭宅所報本司草記批旨華城門樓所用槐雜木雖非嶺南分定足可爲之與否關問於留守處矣卽見水原留守趙心泰所報則以爲嶺南船運旣多掣礙則雖無此材以湖南所已斫許載兵船者足可排用於最緊層樓及將臺云矣當初分定數旣不多湖南斫運可以排用則嶺南不必載來卽爲停止之意分付道臣及統制使何如傳曰允三懸鈴行會可也
정조 18년
李益運以扈衛廳言啓曰別將李煜身病猝劇勢難察任改差何如傳曰允
정조 18년
洪仁浩以義禁府言啓曰明日擧動時各差備都事當爲備員而新除授都事愼師俊時在全羅道靈巖地云令該曹口傳相換以爲分排之地何如傳曰允
정조 18년
行都承旨洪明浩坐行左承旨李義弼坐右承旨李勉兢坐直左副承旨洪仁浩坐右副承旨李益運坐同副承旨尹長烈坐直注書鄭文始病一員未差假注書徐俊輔仕具得魯仕直事變假注書李南圭仕
정조 18년
藥房提調鄭昌順副提調洪明浩啓曰伏未審夜間聖體若何寢睡水剌之節何如臣等率諸御醫趁早入趁詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 18년
傳于李益運曰出宮門路以協陽門爲之
정조 18년
李益運啓曰司僕內乘來言捲簾取稟傳曰捲三面
정조 18년
大駕詣毓祥宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道王大妃殿惠慶宮遣承旨問安答曰知道詣延祜宮入齋室後內閣政院玉堂藥房口傳問安答曰知道詣宣禧宮入齋室後內閣政院玉堂藥房口傳問安答曰知道大駕還宮後內閣政院玉堂藥房口傳問安答曰知道
정조 18년
傳于李益運曰在外兵曹佐郞改差令該曹口傳差出
정조 18년
吏曹口傳政事以金孝秀權晙申在和任希存爲兵曹佐郞兼春秋單洪樂游
정조 18년
兵曹口傳政事以許侙爲宣傳官
정조 18년
兵曹口傳政事夞怪萬戶洪樂游仍任事承傳
정조 18년
正言李相璜啓曰臣猥以無似忝叨臺地人不稱器實無堪承之望而時値動駕召命遽降陪扈義重顚倒出肅而第臣於本院旣經納言則揆以公格勢難仍冒於見職請命遞斥臣職答曰依啓
정조 18년
洪明浩以吏曹言啓曰今此宗廟景慕宮望祭大祝中時無職名人員令該曹口傳付軍職何如傳曰允
정조 18년
甲寅三月十三日卯時上詣毓祥宮展拜入侍時行都承旨洪明浩行左承旨李義弼右承旨李勉兢左副承旨洪仁浩右副承旨李益運同副承旨尹長烈假注書徐俊輔具得魯記注官金良倜記事官吳泰曾一提學鄭民始檢校直提學徐有防徐鼎修檢校直閣鄭大容徐榮輔南公轍原任直閣尹行任待敎李存秀以次隨駕上具翼善冠衮龍袍乘輿出協陽門降輿乘輦由肅章門進善門敦化門至鍾閣前路敎益運曰武科出身多以花袍祗迎旣過三日則花袍有違法典分付訓院掌務官使之退去可也至六曹前路召益運命書傳敎曰毓祥宮展拜後次詣奉安閣展拜次詣延祜宮宣禧宮展拜今番則百官皆令行禮事分付駕詣毓祥宮入齋室少頃就版位行禮仍詣廟內奉審仍詣奉安閣就版位行禮仍入閣內命閣臣承旨入侍上親擎影幀奉審良久仍以御手親自還安訖還御齋室次詣延祜宮展拜仍詣宣禧宮行奠酌禮還御齋室命承史閣臣入侍仍命別雲劍李敏輔李文源李得臣鄭好仁沈頤之壯勇大將金持默兵曹判書具庠兵曹參判林濟遠別兼春秋洪樂游兵曹佐郞徐有聞金近淳入侍以次進伏訖敎曰今日日氣晴好政宜登高賞花諸臣竝隨後可也仍以小輿臨洗心臺敎敏輔曰年前展拜時用卿言初登此臺自其後歲以爲例今日之事卿當爲政昨年則以設賑之故不得爲之而年前參會之人多有高年到今亦皆無恙可貴可貴敏輔曰臣等逢此太平佳會屢叨此盛擧欣幸榮感不知所達上曰向來李始源應製文體不染俗習可謂近來之最矣敏輔曰聖敎雖甚嘉奬渠何敢當此華衮乎殿下每以文體之不古屢下憂歎之敎而年前尹益烈李弘達之科表多不純正而亦入於高等臣不能無惑矣上曰其時聞喜錄之刊印也字句未妥處使渠輩趁卽釐正而渠輩終不爲之此則非予所知矣大抵尹李兩作有字句之奇詭而全篇則圓熟故偶爾取之矣仍命宣飯訖命泰曾進前敎曰汝以乃祖之孫登第秉筆與他人自別謹守本分毋或忝先可也仍敎勉兢曰彼翰林西坡之孫也此會豈可不飮勉兢承命以大盃連酌泰曾連飮五巡上曰旣醉酒矣豈可無詩使翰林賦詩而詩令不可不嚴定時過限則罰酒可也益運承命以西坡絶句恩字呼韻時泰曾醉甚纔綴上句而篇未圓仁浩奏過限更斟一大盃罰之仍令催製以進泰曾醉不得足成益運連促之泰曾撚疵高吟仍昏倒不省上命扶出命設小布令諸臣能射者射之民始行任各二中持默有防勉兢榮輔益運各一中射訖上還御後園御製絶句命公轍進前呼寫曰百尺臺高駐玉龍滿城花氣一罇中更喜遊人多壽老官家餘慶與民同命諸臣賡進敎曰年前來此與卿等賦詩以茗熟爲限今亦於茗熟之前卽爲製進而隨製進前手自書之於軸中可也敏輔先製進上曰老人首先製進而倉卒之間亦能圓活可喜諸臣以次賡進仍頒花糕上曰今日日氣和暢春光爛熳此會誠好矣命書傳敎曰兵曹正郞申龜朝金近淳徐有聞改差以新榜中未經郞署人令該曹口傳差出仁浩曰翰林完圈之後曾經翰林之被削蒙敍例爲仍任見職矣前萬戶洪樂游旣已敍用所帶本職及外史春秋兼銜何以爲之乎上曰竝仍任仍令該曹口傳下批可也上乘輿還御齋室少頃出宮大門降輿乘輦駕至懿昭廟前路命都承旨奉審仍命書傳敎曰司僕寺正尹羽烈拿處駕至鍾街上曰領議政領府事皆祗迎乎益運曰然矣上曰朝亦祗迎而予未及知之矣近日凡節何如命賤臣傳諭于領府事蔡濟恭命良倜傳諭于領議政洪樂性仍駕至敦化門外命益運出標信解嚴入敦化門肅章門協陽門還內諸臣退出
정조 18년
行都承旨洪明浩坐行左承旨李家煥坐直右承旨李勉兢坐左副承旨洪仁浩陳疏出去右副承旨李益運坐直同副承旨南公轍坐注書鄭文始仕一員未差假注書具得魯仕直事變假注書柳遠鳴仕
정조 18년
李益運啓曰大司憲李祖承引避退待執義掌令二員持平二員未差監察茶時之意敢啓傳曰知道
정조 18년
傳于李勉兢曰禮房承旨馳詣宗廟景慕宮奉審摘奸以來
정조 18년
李家煥啓曰故領議政文忠公柳成龍家遣承旨致祭事命下矣何承旨進去乎敢稟傳曰右副承旨進去
정조 18년
李益運啓曰事變假注書李南圭身病猝重勢難察任今姑改差何如傳曰允
정조 18년
假注書李南圭改差代以柳遠鳴爲事變假注書
정조 18년
傳于李勉兢曰同副承旨入侍
정조 18년
傳于洪明浩曰左承旨同副承旨許遞前望單子入之待下批牌招察任承旨前望單子入之李家煥南公轍落點
정조 18년
以兵曹監軍望單子傳于李益運曰金孝秀改差口傳差代申在和亦當下鄕改差差代
정조 18년
吏曹口傳政事以柳之羽崔光泰爲兵曹佐郞
정조 18년
以尹羽烈囚單子傳于李益運曰附過放送
정조 18년
傳于李益運曰未肅拜宣傳官改差令該曹口傳差出
정조 18년
兵曹口傳政事以李亨謙爲宣傳官
정조 18년
以黃海監司李泰永狀啓薦新生石首魚節序差早限內不得封進惶恐待罪事傳于李家煥曰勿待罪事回諭
정조 18년
以平安監司李秉模狀啓道內各邑遺棄兒去月朔姑無新加得事傳于李勉兢曰諸道列邑擧行漸不如前令該廳更加嚴飭
정조 18년
李益運以兵曹言啓曰知中樞府事吳著同知中樞府事鄭仁謙金偀韓潝趙成大韓就翊康麟朴文周劉洪敍全任大尹煦李爀金聲運鄭僖趙鳳章僉知中樞府事崔完鎭宋甲宇朴有慶朴時興崔處仁李㪲去非韓處大金瑞國劉宗喆金尙渭金聖彦曺允臣鄭英昌鄭元周崔齊昊李仁伯白進弘孫福萬黃東弼嚴鳳李萬善趙宜陽李厚根金載璜金鎭業洪夏雲趙相忭忠翊衛將朴泰鳳俱是老病之人或肅謝或在外未上來竝依例減下慶熙宮衛將金鳳益病難供職呈狀乞遞輪番之任不可久曠改差何如傳曰允
정조 18년
李益運以備邊司言啓曰卽見濟州牧使沈樂洙疏本則以爲耽羅一島爲湖南藩蔽而邇來徵斂之間名目漸繁民視官長常無愛畏之心陰雨之備一置忘域此皆不擇吏之弊也臣意濟州牧擇遣武臣之以地望稱者兩邑亦用有前程之年少武弁懷民詰戎之方庶幾得矣該牧判官擇送侍從之臣營邑互有顧忌亦尊體統則宜有實效爲辭矣濟州一島遠在海外官不擇人民偏受害凡厥字牧之任尤宜愼簡而該牧之文武交差自有法意今不必專以武臣差遣且判官之得人與否亦不在於侍從官制有難隨時變通牧使則係是廟剡至於判官及兩邑守令此後勿拘顔私各別另擇事嚴飭銓曹何如傳曰牧使則廟剡其所擇差豈待更勉而判官間以侍從通融差遣無所不可兩邑守令有地處將來者時或擇差亦可提飭銓曹俾有實效今番回啓一竝後錄謄關下送繡衣處俾知用其言可也
정조 18년
李益運以備邊司言啓曰本司武郞廳李成德奔走勤仕又滿十五朔依例陞敍或守令除授事捧承傳施行何如傳曰允
정조 18년
李益運以備邊司言啓曰卽見濟州牧使沈樂洙狀啓則以爲場內禁耕設法甚嚴十所場之屯馬如雲吃草飮水蹄嚙馳逐無所防礙任其自在肥蕃又勝於飼養而中年以來農民以其糞踏之利於種穀間間耕播圍置木石以防害穀故自官禁斷犯耕現發則從重徵穀以資監官之料乙未以後如法徵稅每年稅入通計十屯恰爲七八百石以此屬之官用而農民無田耕懇者已成恒業今若猝令嚴禁恐爲行不得之事所謂場稅穀竝給於各屯以資失馬代立之價優其給料專責牧馬贏縮亦令各其官檢察有妨於放馬處一切禁耕無所妨害之地竝與舊廢牧場略許耕懇則窮民耕業不至見失場馬牧養庶幾有益請令廟堂稟處矣牧場犯耕法禁本自至嚴則初不禁斷已極駭然徵稅官用尤不成說所當使之禁耕還牧而雖曰謬例行之已久猝令嚴禁恐爲行不得云者誠如御史狀啓其所論列允合兩便之道依狀請施行而更定界限嚴立節目使之報本司以爲永久遵行之事分付何如傳曰允
정조 18년
李益運以義禁府言啓曰極邊遠竄罪人金鍾秀絶島安置事承傳啓下矣金鍾秀南海絶島安置而方在平海郡遠竄配所以承傳內辭意具罪目依例發遣府都事自平海郡執捉仍令押送配所何如傳曰允
정조 18년
禮曹單子故領議政文忠公柳成龍家遣承旨致祭來四月初一日祗受而其家廟時在安東地云祭文令藝文館撰出祭物及執事官亦令本道差定進排事分付何如判付啓依所啓施行爲旀祭文當製下爲良如敎
정조 18년
左副承旨洪仁浩疏曰伏以臣父衰病近添寒感昨日陪班之闕參亦緣病勢之難强以臣感激恩造竭蹶赴蹈之忱雖不得不黽勉供仕而晩來諸症一向添劇飮啖全廢轉側須人伻使踵至促臣來視臣方寸煼灼按住不得玆敢短章仰籲徑出禁扃伏乞聖慈俯垂矜憐亟遞臣所帶之職俾便救護仍治臣擅離之罪以肅朝綱不勝幸甚臣無任云云省疏具悉爾其勿辭救護父病
정조 18년
大司諫申光履執義李秉喆司諫申大尹掌令李日運李貞運持平姜儐姜克成獻納魚錫齡箚曰伏以罪人金鍾秀情節叵測罪惡彰著決不可一刻容貸而特以律名之自有次序王章尙此未擧輿情久而益切島啓蒙允今幾日矣而只緣傳旨之未下王府不得擧行三司不得繼發應行之典憲由是而隳壞嚴討之義理由是而湮晦一日二日漸致稽緩揆以王綱寧有是哉向來臺臣齊籲之擧實出急於懲討之義而惟殿下不惟不賜允可乃反以督促等嚴敎盛加摧折遂使三司諸臣更不得相繼致討聽聞之駭惑公議之沸激當如何哉傳旨未下之前不得更發加律之啓已成禁令則臣等固不敢復事煩聒而忠憤所激益難按住玆敢相率陳箚伏願亟降島置傳旨使王府趁卽擧行使三司連爲繼發快施應行之律焉取進止答曰省箚具悉焉敢如是催督乎卿等遞差
정조 18년
副校理李景溟副修撰尹悌東李翊模箚曰伏以臣等卽接小報遠竄罪人金鍾秀安置草記雖幸啓下而繼伏見兩司聯箚批旨下者責之以催督加之以譴遞臣等相顧愕眙竊以爲過矣噫賊臣干紀肆然投匭忍於不忍無所不至此何等罪惡此何等變怪則今日懲討之擧非獨兩司諸臣之爲然抑亦大夫國人之所同誠使國有關和三尺之法宜不俟乎終日而奈之何一日二日兪音尙靳群情之抑鬱輿憤之轉激爲如何哉然則職在言責者沬血飮泣固也抗箚力請固也謂之催督臣未知其可也嗚呼今日所少者慷慨聲討之風耳當筵而囁嚅噤默而不發者滔滔皆是則若此諸臣宜扶不宜抑也而殿下乃反譴責之摧折之不少假借曾不料聖明之世有此過中之擧也矧今島置之啓旣下加律之請是急節次擧行不容少緩而臺臣徑遞齊籲無路公議之怫鬱國體之損傷非細故也伏願亟寢臺臣遞差之命以光聖德以嚴懲討焉取進止答曰省箚具悉日前諫長固有罪矣今日諸臺亦甚非矣豈可曰扶抑相混也不允爾等新入館職未諳規例勢雖似然名以堂箚則月日之上書大年號大是違格爾等從重推考當該捧納承旨亦爲從重推考
정조 18년
甲寅三月十四日午時上御重熙堂右承旨同副承旨入侍時右副承旨李益運同副承旨南公轍假注書具得魯記注官金良倜記事官吳泰曾以次進伏訖上敎益運曰敬順王廟移建事禮曹草記纔已啓下而承旨新從慶州來形止必當詳知果不容不移建耶益運曰臣果屢次奉審而本廟在琴鶴山下山勢峻急兼以再昨年大水左右沙汰實有時急之慮移建一款恐不可已矣且敬順王影幀奉安廟內而色渝漫漶移模則似好矣上曰然則移模好矣爲先分付禮曹行關嶺伯移建基址詳細圖形設置磨鍊規模影禎奉安形止色渝與否祭享諸節廟官差代之規入直支供之道位田之有無事力之凋殘使之關問地方官條列狀聞可也上命退承史以次退出
정조 18년
行都承旨洪明浩坐行左承旨李家煥坐右承旨李勉兢坐左副承旨洪仁浩受由右副承旨李益運坐直同副承旨南公轍坐直注書鄭文始仕一員未差假注書具得魯仕直事變假注書柳遠鳴仕
정조 18년
傳于洪明浩曰左承旨右承旨右副承旨入侍
정조 18년
以回還冬至正使昌城尉黃仁點狀啓十九日間復命事傳于李家煥曰卿之反面漸近殊庸欣喜止宿高陽卄日復命事回諭
정조 18년
李益運以備邊司言啓曰卽見咸鏡監司金華鎭狀啓則以爲春後種糧專靠還穀而本道穀簿自來不敷以今當分條無以分給元還餉與交濟久置留庫中特許加分自安邊至端川各邑還穀中耳麥最多合爲九萬餘石就其中穀非宜土民尤受弊之邑今年分給條中耳麥限二萬石待秋準折米換作事請令廟堂稟處矣見今春耕方張還穀不敷則留庫中量宜加分係是前例依狀請施行而酌略分排後據實數登聞事分付安邊等邑耳麥之石數夥多久爲民弊不可無闊狹之道一體許施何如傳曰允
정조 18년
李益運以備邊司言啓曰卽見慶尙監司趙鎭宅狀啓則以爲當此方農之時種糧之資專靠於還上而計戶量穀間多難繼之處年例應加分外參量許題使之從略排分事請令廟堂稟旨分付矣應加分外隨其陳聞又許加分便成前例依狀請許施而畢分後據實數登聞事分付何如傳曰允
정조 18년
甲寅三月十五日辰時上御芙蓉亭同副承旨入侍時同副承旨南公轍假注書具得魯記注官金良倜記事官吳泰曾以次進伏訖上曰今日卽內閣大奉審日也閣臣旣已齊會使之入侍可也賤臣承命出傳與一提學鄭民始檢校直提學徐有防徐鼎修檢校直閣鄭大容原任直閣尹行任檢校直閣徐榮輔待敎李存秀等偕入進伏上曰今日日氣晴暄政宜遊賞每年此會閣臣子姪有隨參之例今日亦令來待左承旨右承旨右副承旨藥房提調守禦使壯勇大將入侍可也賤臣承命與左承旨李家煥右承旨李勉兢右副承旨李益運記事官鄭文始假注書柳遠鳴藥房提調鄭昌順守禦使李文源壯勇大將金持默原任提學金憙子幼學在新在善民始子幼學性愚姪監役致愚幼學最愚有防子前假注書俊輔進士任輔鼎修姪幼學有民從姪別兼春秋有聞有聞弟進士有聲榮輔弟幼學畊輔公轍從姪星耉存秀兄幼學在秀弟幼學友秀奎秀原任提學李秉模子進士魯益直閣徐龍輔弟敎官應輔幼學鳳輔原任直閣鄭東浚叔刑曹參議致淳原任直閣金祖淳從兄進士明淳原任待敎沈象奎弟應奎幼學承奎故提學李福源姪監役田秀故提學李性源姪副司果潞秀故提學趙璥子敎官鎭球故直提學鄭志儉子幼學東晏偕入進前上曰蔡領府金判府俱以原任提學皆已入來領議政旣參前年之會且有今春之約方在藥院三大臣處遣史官與之偕入遠鳴出傳與領議政洪樂性領府事蔡濟恭判府事金憙偕入進伏樂性等問候訖上曰禁林春事方闌今日之遊欲與卿等共之且踐領相宿約樂性等曰今年卽千載一有之慶會協氣旁流八域同懽此日此筵亦賁飾升平之盛擧也臣等幸値斯會得與諸臣致身於深嚴淸切之地恩寵曠絶竊不勝榮幸上曰上苑花事尤佳仍與卿等同賞玉流泉水石好矣卿等似難行步從便先詣可也樂性濟恭憙等承命退先詣籠山亭上乘輿出宜春門敎勉兢曰大臣雖先詣若於中路逢着則必多難便輦路從凌虛亭爲之好矣至逍遙亭少駐上敎有聞曰朝官儒士之初入此中者汝其指路使之遍覽諸勝敎得魯曰大臣如已來到使之入侍得魯承命出偕入進伏上曰此亭多佳致卿等姑爲留坐諸臣則列坐於流觴曲水處可也上詣淸漪亭少憇仍詣籠山亭命諸臣入侍上曰上苑亭榭卽列聖朝所經始也間多頹圮處予以肯構肯堂之意雖一一葺理修其丹雘而亦皆仍舊貫遵古制曾無一椽一瓦之加於古者卿等可以知予心矣上曰今日不可無詩適成一篇以示卿等卿等其共和之仍命行任榮輔公轍存秀家煥勉兢畊輔任輔等各書御詩一本頒示諸臣御詩曰此筵元氣會今日一家春花木重重合池塘灔灔新諸君皆地密微醉亦天眞小棹齊乘興宮林待月輪上敎濟恭曰卿其讀之濟恭奉讀訖奏曰宸藻炳烺昭回日星臣不勝欽仰上敎行任曰朝臣儒生以次授簡俾各隨製書納諸臣以次製進上曰今日風恬日暄得與耆耉大臣同樂於此可謂勝事卿等當此花辰時或於外間遊賞否樂性曰臣則有淸潭勝景而一未得往見居常愧歎上曰卿有押鷗名亭較淸潭稍近何不以時往見耶樂性曰一日之內勢難往返無端留宿亦涉不敢亦不得爲之矣上曰此後則從便來往可也濟恭曰臣亦有江亭而不得任意出往每欲一陳於筵席而惶悚未果矣上曰卿亦一體往來也上曰兩大臣子若孫皆入參而領府之子弘遠有故未參是可欠也明春弘遠當以直閣入參卿其率來也命承史諸臣儒生以次列坐煎餻賜饌仍宣法醞敎行任益運曰一首詩一盃酒今筵之不可闕者爾等監飮俾無一人不飮可也上曰陪後軍校內閣政院吏隷政府樞府錄事皆令饋饌上曰當於暎花堂射帿大臣以下先詣可也上乘輿由石渠門御大次命樂性等射九帿一巡又命昌順等射貫革一巡上曰兩大臣俱是耆耋之年射帿得中此亦稀貴之事爲之欣幸上曰領府撰進詩跋左承旨撰進射記可也上曰旣賞花矣又射帿矣釣魚泛舟不亦可乎仍由宜春門還御芙蓉亭命諸臣環坐池邊各垂釣竿大臣重臣坐亭之左閣臣坐亭之右承史在池西閣臣子弟在池東上敎曰得魚者隨卽放生使史官一一記之御釣獲五魚諸臣獲魚有差仍命捲釣宣夕飯訖敎樂性等曰旣有宮林待月輪之句卜夜雖好老人筋力似難侵夜卿等先退可也濟恭曰臣等獲陪盛讌旣醉旣飽滿心欣幸今將筵退不覺步步回首矣樂性濟恭憙等以次先退上曰今夜弛禁事分付巡邏營門良倜承命出傳上曰諸臣儒士中欲爲船遊者皆許乘舟文源有防家煥勉兢益運文始存秀泰曾得魯俊輔遠鳴在新任輔在善在秀友秀有聲承奎有民乘舟上曰古則太液舟上紅緞爲幔近用茅亭可見不及古之一端矣放舟時例吹玉笛一雙載船待笛動放舟可也又敎曰湖堂賜暇船遊舊有內賜紅錦帳幕今雖年久而傳藏於文衡家云諸臣中有見之者乎文源曰臣未之見而內賜錦帳之至今相傳可見古昔盛事其寵渥光華豈特與傳心石硯比也仍命給絲竹酒肴環島沿洄上曰月色雖好亦宜有燈燭以紅靑紗籠二雙懸於船之兩頭又以紅紗籠三十對列立於池邊也上曰樓上諸臣與船中諸臣互相酬答可也行任曰舟中有酒否文源曰罇中酒已空而不敢請矣上曰一壺酒一榼殽載於小艇使之傳致榮輔曰船中雖佳不如天上下土塵凡試看上界群仙勉兢曰春水船如天上坐是亦天上也文源曰橋上人行樓上坐相看俱是畫圖中此日仙分豈有彼此之別乎民始曰錦帆得意何時下岸文源曰雖鍾動天曙此樂未央而且待歌曲之闋矣上曰諸臣酬酢好矣文源曰船中多詩人亦不可無吟矣上曰以遊字或樓字爲韻各賦絶句以進樓上岸上人亦皆和之命行任書御製曰心臺花會又玆樓爲是今春可樂遊此夜君臣同樂意萬年枝上月長留諸臣以次製進上曰樓上船中岸上作各成一軸好矣少頃上乘輿出宜春門由靑陽門明光門延生門還內諸臣以次退出
정조 18년
行都承旨洪明浩坐左承旨李勉兢坐直右承旨洪仁浩坐左副承旨李益運坐右副承旨南公轍坐同副承旨尹致性坐直注書鄭文始病一員未差假注書洪樂浚仕李勉昇仕直事變假注書尹致永仕
정조 18년
南公轍以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
李益運啓曰大司憲李祖承引避退待執義掌令二員未差監察茶時之意敢啓傳曰知道
정조 18년
南公轍啓曰禁衛營將官來言今日本營軍兵日次私習云矣敢啓傳曰知道
정조 18년
南公轍啓曰御營廳將官來言今日本廳軍兵日次私習云矣敢啓傳曰知道
정조 18년
李益運啓曰大司憲李祖承引避退待已至多日事甚未安正言李肇源卽爲牌招以爲處置之地何如傳曰允
정조 18년
洪明浩啓曰左承旨李家煥今日不爲仕進卽爲牌招何如傳曰聞其實病無以供劇許遞前望單子入之
정조 18년
注書鄭文始病代以洪樂浚爲假注書
정조 18년
南公轍啓曰假注書具得魯柳遠鳴身病猝重勢難察任今姑改差何如傳曰允
정조 18년
具得魯改差代以李勉昇爲假注書
정조 18년
柳遠鳴改差代以尹致永爲事變假注書
정조 18년
洪明浩啓曰假注書洪樂浚李勉昇尹致永時無職名令該曹依例付軍職冠帶常仕何如傳曰允
정조 18년
承旨前望單子入之尹致性落點
정조 18년
李勉兢啓曰新除授同副承旨尹致性卽爲牌招何如傳曰允
정조 18년
兵曹參知前望單子入之閔昌爀落點
정조 18년
南公轍啓曰咸鏡道忠淸道京畿老人啓本纔已啓下矣政官牌招開政下批之地何如傳曰允
정조 18년
以漢城府坐不坐單子傳于南公轍曰老病及在外亞尹竝許遞今日政差出待下批牌招察任
정조 18년
以兵曹武臣堂上祿試射試官望筒傳于南公轍曰受由在外者擬望當該堂上及捧納承旨推考
정조 18년
以兵曹佐郞柳之羽病親呈辭傳于南公轍曰與佐郞崔光泰權晙改差今日政新榜中差出新榜李奭祚之先除侍從以其文識之見知也八十老人之事有不可遲待其上來行公今日政佐貳見窠擬入事分付
정조 18년
以監察宋知濂病親呈辭傳于洪仁浩曰改差
정조 18년
以同敦寧金恒柱初度呈辭傳于洪明浩曰許遞
정조 18년
以水原留守趙心泰狀啓浮石與城基移塚人姓名後錄馳啓事傳于南公轍曰一念本府豈能寤寐少弛乎鑿斯之勞城彼之役尤所耿耿憧憧者雖於一工一民之弊痼猶且軫念不置況如許之事之爲當者私情之切苦者乎屢勤下敎守臣避嫌太過今始登聞拘於姓同之親使爲所重推及之恩典一爲一否以致斑駁可乎出身趙令該曹宣傳官武兼中今日政擬入前郞廳尹潑收用之方令兵判問于摠理大臣草記此後如此之類守臣之不卽登聞者大臣察飭事傳之
정조 18년
有政吏批判書金思穆參判黃昇源參議金履翼右副承旨李益運進以徐美修爲大司諫柳雲羽爲執義尹羽烈爲司諫洪克浩趙鎭井爲掌令尹益烈申龜朝爲持平沈鏗爲獻納具文行爲正言尹光普爲校理高宅謙爲副校理李相璜爲修撰李遇濟爲掌樂正韓弘裕爲司饔主簿金鍒爲司僕主簿朴鍾淳爲典籍沈普永李宇炯尹持昇爲兵曹佐郞李奭祚爲工曹參議徐有臣爲右尹安鼎大爲左尹李彦藎爲同敦寧
정조 18년
南公轍以兵曹言啓曰羽林衛將李恒林身病猝劇時月之內勢難供職呈狀乞遞領軍之將不可久曠改差忠壯衛將康載亨老病沈重依例減下何如傳曰允
정조 18년
兵批判書具庠進參判林濟遠入直參議未差參知閔昌爀未肅拜右副承旨南公轍進以邊得讓金尙集爲知事以曺允亨爲都摠管柳孝源爲副摠管尹壽民爲羽林將洪繼哲爲忠壯將李宅觀爲忠翊將高殷泰爲慶熙將趙爲部將李顯宅爲留營別將梁道廈沈塎朴齊泌安載垕柳泌尹珪李思咸李彦光金世燁林聖采姜再光金述賢卓奎齊朴震起金得緖金養淳尹休文金箕衡爲同知金得衡林得憲申暾元益采申徐是修權愉嚴得寬李命洽尹光朝任會昌金致績爲僉知護軍尹序東李秉喆崔獻重申大尹徐有鍊柳頤玄李日運李貞運竝單付副司直申光履李義弼尹長烈張至顯魚錫齡朴崙壽洪秀晩權坪洪受浩姜克成姜儐竝單付副司果吳泰賢洪秉臣李瑞朝崔時淳李相璜竝單付僉知張聖佐韓景琦洪寅祚竝單付部將趙武兼尹致章相換副摠管單曺允亨
정조 18년
以慶尙監司趙鎭宅狀啓密陽沙工李龍三等濟活浦民事實枚擧事傳于李益運曰拯濟之數旣如彼夥然則何拘多少乎空名帖加百張千張猶且爲民許施況此乎竝施帖加之典事分付兵曹
정조 18년
南公轍以兵曹言啓曰今三月十七日武臣堂上祿試射試官望備擬受點矣以景慕宮展拜相値十八日退行之意敢啓傳曰知道
정조 18년
南公轍以兵曹言啓曰卽接金虎門入直哨官洪範源手本則敦化門西邊築墻半間許頹圮處今已畢築云把守軍兵解送之意敢啓傳曰知道
정조 18년
尹致性以訓鍊都監言啓曰因兵曹草記敦化門西邊月廊築墻頹圮處今已畢築金虎門軍五名還入直所將校解送之意敢啓傳曰知道
정조 18년
禮曹啓目粘連寧邊竗香山西山大師休靜其徒松雲師惟政遺像賜額一款今姑置之仍其舊址別建一屋奉其師弟之像春秋享祀時令地方官量給祭需都僧統印信一顆依狀請造給何如判付啓國一都大禪師禪敎都摠攝扶宗樹敎普濟登階尊者贈表忠禪師休靜之功存宗社豈待輿人之稱誦聖祖寵渥之逈別有以仰酬奬之盛典兺不喩名播天下聲聞千載朝家記念之政何事可斳乎香山卽其根本之所何嫌疊設依狀請用海南例錫其祠號曰酬忠時伯撰碑舊伯書額致祭及量給祭典竝依表忠祠例擧行爲旀聖祖有御詩之書下者今番致祭時豈循常例祭文卿是文任撰進事知悉爲良如敎
정조 18년
兵曹啓目粘連乶下前僉使趙學枋美錢前僉使崔在賢公廨之隨毁修補係是邊將職分內事論賞置之何如判付啓兩鎭將皆殘鎭也如是修補可知其殫竭何論千數百間之準式與否竝只施以加資之典爲良如敎
정조 18년
刑曹啓目粘連梁山郡殺獄罪人千百守獄事段嚴訊取服爲白遣罪人根脚遽捧於未考覆之前者事未前有大違獄體當該推官從重推考不能察飭之道臣一體推考爲白乎旀咸陽郡殺獄罪人張水元獄事段各別嚴訊期於得情爲白乎旀玄風縣殺獄罪人官奴福連獄事段不可以不審論當該初檢官拿問處之爲白乎旀東萊府殺獄罪人孫貞日獄事段各別嚴刑期於得情爲白乎旀星州牧殺獄罪人都丁郁獄事段更令道臣親執詳査論理啓聞後稟處何如判付啓梁山千百守段諺曰婢夫如奴又曰他鬨執刃百守正類此渠旣曰踢無異自服然且想像光景逞怒由於醉醉非本心兺除良雪恥未必不出於公憤謂之邂逅則稍過謂之戕殺則不襯其事適然其情可恕千百守身乙卽爲減死絶島定配道臣推官請推事段依回啓施行爲旀咸陽張水元東萊孫貞日等段鳥籠投水而保貞操朴女蹈刃而拒强暴水元之供太半呑吐而衆詞同然貞日之捉無一差爽而乾道孔昭情節則貞日雖極凶慘根因則水元亦歸劫逼揆以法理俱難容貸水元貞日身乙更良各別嚴刑期於得情爲旀鄕曲常賤女人辦一死如彼卓卓朝家旌別之政不施於似此之類而何爲鳥籠及朴女家竝令道臣給復以表其節爲旀玄風奴福連段傷痕自初檢旣著詞證至再覆俱備父子爭死理合商量而父之鬪鬨子不參見則似無容更議福連身乙使之如前同推如得一分疑端勿滯舊見論理狀聞爲旀檢官拿處事依施爲旀星州都丁郁段前道臣有一條起疑時道臣有三條起疑卿曹有五條起疑疑端自一至三三而至五蔽一言曰要囚服念五六日丕蔽三昧此所以朝家亦於是乎起疑而會疑者是置大抵疑之肯綮在於自觸與被傷而被傷者痕損例在左邊是去乙有實段左有之右亦有之兺不喩最要害是在右囊之浮高大於左囊則互爲扶執不相上下之際自致轉觸無處不損槪可知矣然則其疑也不但在於丁郁則老有實則少而已罪疑惟輕政指此等讞獄何必更査然後破疑乎都丁郁乙良特爲減死定配爲良如敎
정조 18년
正言李肇源啓曰罪人克觀克泰以妖任之同氣凶謀逆節爛熳同參而嚴訊之下抵賴不服未及究覈未及承款王章莫伸輿情莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑司憲府大司憲李祖承以臣以無似本不合於淸朝耳目之任而賓對有命聲討義重冒沒登筵矣進前之際自致失措至伏承問備之命滿心惶恧無地自容以此情踪其何敢一刻晏然於臺次乎引嫌而退登筵失措只緣生疎不可以此輕遞言官請大司憲李祖承出仕答曰不允處置事依啓
정조 18년
大司憲李祖承正言李肇源啓曰臣等俱以無似猥叨臺地夫豈有一分堪承之望而目下聲討義重加律是急相率詣臺舊啓則業已傳之新啓則過半傳之此際承宣以有傳敎忽地起立徑先入去使莫重之新舊啓紙委諸空廳此莫非臣等言議風采不能見重致有此前所未有之擧貽羞臺閣無復餘地以此情踪其何敢一刻晏然於臺次乎請命遞斥臣等之職答曰苟欲聲討則都憲置處何至待牌詣臺乎旣詣臺而逃遁無路則只當與就職牌承召之都憲傳啓矣忽使新除諸臺之請牌無發落者相率入來以致責敎之荐下由前而玩愒太過由後而顚錯莫甚今日之罪正言爲首然不可以此輕遞以益其生疎之習爾則勿辭亦勿退待俾有久任鍊務之效若非都憲就職之遲遲豈有諸臺詣臺之忙忙乎屢叨蔑能若此卿則與不待牌諸臺爲先遞差
정조 18년
大提學洪良浩疏曰伏以臣之事我殿下外托君臣之義內結父子之恩陶鎔於造化之中生成於慈覆之下山海不足以喩其高深糜粉不足以稱其酬報身非己有何敢言私而竊伏念上天至尊而有欲必從君父至嚴而有情必達臣有至切之懇至苦之情亦何敢自阻於天地父母之前而不爲仰首鳴號乎噫臣本素門孤植薄材凡品遭逢先大王盛際久處近密濫廁宰列冥行迷塗自取顚沛伏蒙我聖上特達之知非常之恩拔之坑窞之中置之任使之列華貫膴仕幾乎徧歷十餘年之間遽躋上卿之峻實非臣夢想所及而加以臣弟繼登珥金臣弟之子又玷簪筆榮耀已極憂畏方深不意今者癡兒又竊科名一門四人竝揚明廷環顧同朝殆鮮倫比天道虧盈物理戒滿不觸人猜必有鬼伺怵然驚懍罔知攸屆惟有一事可尋全保之路玆敢疾聲而冒籲焉夫人臣立朝厥有大防七十致事著爲常經臣於昨歲犬馬之齒已滿七旬宜卽引年乞休而自念一身偏被大恩天地無極塵露莫效便訣明時昔人所歎情有所未忍口有所不敢遲徊囁嚅耿耿如結矣乃今門戶轉益盈滿小器易溢眇福難持乘盛不返道家深忌知進不退大易炯戒若又眷係恩遇不卽引去不但鍾漏不止見譏識者其奈不虞之災理所難逭臣亦無以爲計雖以聖明之至仁大德將何以曲爲之地耶情急勢窮言至於此亦云慼矣伏乞聖慈俯垂矜念先將臣三館金吾之任亟行鐫免仍許乞身之請特施賜骸之恩則君臣之間旣得進禮退義之美朝廷之上庶彰樹風勵恥之化而臣亦得以優游晩景歌詠聖澤瞻依輦轂時奉朝請以效不報之報則終始生成之澤隕結是期矣云云答曰省疏具悉年雖屆於懸車力猶足以聽漏所請不允勿辭行公
정조 18년
待敎李存秀疏曰伏以臣今年甫弱冠耳其顚蒙癡騃求諸年輩亦最居下平日家居不離童習課書肄業尙煩訓督至於出身事君豈或髣髴擬議於臣身者而夢外一第有殞自天追念先故恩侑繼降感結幽明榮曠今古父子相對惟日夕攢祝千萬不自意唱名數日眷私益隆頭方戴花身已登瀛內閣之命南牀之選荐疊於筵席昵陪之際而記舊恩言愈往愈摯臣於是若驚若喜如醉如癡遂不得不拜稽丹墀祇肅恩命仙樂先之金牌導之環顧五十人中惟臣一介而已顧臣蒙騃雖無所知若臣見叨之爲極峻選至淸銜則自在髫齔艶聞歆稱不啻若天上人矣夫孰料藐然小臣忽以身當之也歸拜臣祖祠宇退而見臣父母欲詑榮寵自不覺相握感泣淚如泉湧至於館職之旋召旋遞曲賜體諒視同家人尤是出常之異渥臣何能以區區拙澁之語道得聖眷之萬萬之一也哉陪鸞駕而就豹直漫無省識任從僚寀歷日靑瑣心神猶驚竊自念恩榮如天官銜如仙臣雖童心亦安得不怵然惶駭惕然驚懍直欲循墻而鑽地也伏惟聖上之於臣家天地之仁父母之慈也豈忍以如臣童子備此千萬不近似之官使之招身災墜家聲而不之矜恤也耶若其責任之緊重公議之嗤笑則反有不暇論者玆敢不揆嚴畏披瀝肝血冒控閔覆之天仰冀矜察之恩伏乞聖明亟命鐫削臣所授內閣待敎之職仍賜五六年恩暇待臣年紀之稍多知識之稍長復廁任使之末則此實終始生成之至恩大惠也臣當隕結而圖報矣云云省疏具悉寵渥之若偏爾家爾家有文簡也示意而已豈云償博爾其勿辭察職
정조 18년
甲寅三月十六日卯時上御重熙堂右承旨入侍時右承旨李勉兢假注書具得魯記注官安經心金良倜以次進伏訖上命書公事判付訖又命書榻敎曰工曹參議柳許遞又命書榻敎曰兵曹參議前望單子入之待下批牌招察任上命退承史以次退出
정조 18년
行都承旨洪明浩坐左承旨李勉兢坐右承旨洪仁浩坐直左副承旨李益運坐右副承旨南公轍坐同副承旨尹致性坐直注書鄭文始病一員未差假注書洪樂浚仕李勉昇仕直事變假注書尹致永仕
정조 18년
上詣景慕宮展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 18년
洪仁浩啓曰大司憲執義掌令一員持平二員未差掌令趙鎭井在外監察茶時之意敢啓傳曰知道
정조 18년
傳于南公轍曰出宮門路協陽門爲之
정조 18년
李勉兢啓曰三皇忌辰日望拜禮前期一日取稟事曾有先朝受敎矣今十九日毅宗皇帝忌辰日親行望拜禮何以爲之敢稟傳曰謹當躬詣皇壇行望拜禮齋宿處所從便爲之該房知悉
정조 18년
以司僕正望筒傳于洪仁浩曰前正入直擧行勤幹仍任
정조 18년
以柳師模申龜朝安思烈李宜秀金宅和趙恩錫金儀祥成範鎭白師斌囚單子傳于南公轍曰付過放送
정조 18년
以兵曹監軍望單子傳于李益運曰沈普永李宇炯尹持昇改差令該曹口傳差出
정조 18년
吏曹口傳政事以李重蓮金銑朴鍾淳爲兵曹佐郞
정조 18년
以全羅監司李書九狀啓右水營斫木事實嚴査陳聞令廟堂稟處事傳于李益運曰前水使李東植之不體軫念民弊之意多縱吏校任其行止敢有不干之山郡貽弊之擧者萬萬駭然況所謂沿邑分定處出浦道里遠或爲二三十里云者尤爲駭然其罪狀何待廟堂之稟處乎爲先罷職仍令該府拿問處之以礪他道嶺南漕船添載之說亦豈成說乎廟堂至今不爲分付向下傳敎乎近來事關民重罕聞訏謨賓對輒須特敎籌坐依舊間闊如是而安得不勞佚倒置乎此所以慨然於左相者又或因此責成之敎胥命金吾更煩酬應尤豈非慨然處乎以此意令備郞傳諭于左相
정조 18년
傳于李益運曰全羅兵使之代令該曹口傳差出
정조 18년
李益運以兵曹言啓曰今三月朔武臣堂上祿試射以十八日退行事草記蒙允矣皇壇望拜禮齋戒相値以二十日退行之意敢啓傳曰望拜禮例無用齋之規至於淸齋一宿卽不敢處於私室之意也凡於奉室行禮前一日亦爲一宿淸齋則此亦可以用齋乎旣無定式之法典又無可考之前例則豈可爲此草記乎當該堂上從重推考捧納承旨亦爲推考此草記勿施還給
정조 18년
李益運以兵曹言啓曰今三月十九日皇壇望拜禮時侍衛軍兵及墻外環衛軍兵當爲磨鍊而今月初九日奉室行禮時入直禁軍侍衛挾輦軍一百名磨鍊鎗劍軍置之墻外環衛軍訓局軍五哨排立矣今番則何以爲之乎敢稟傳曰訓局出番軍二哨各處外營入直軍除營直都領餘依初九日例可也
정조 18년
李益運以兵曹言啓曰水原留守趙心泰狀啓判付內一念本府豈能寤寐少弛乎鑿斯之勞城彼之役尤所耿耿憧憧者雖於一工一民之弊痼猶且軫念不置況如許之事之爲當者私情之切苦者乎屢勤下敎守臣避嫌太過今始登聞拘於姓同之親使爲所重推及之恩典一爲一否以致斑駁可乎出身趙令該曹宣傳官武兼中今日政擬入前郞廳尹潑收用之方令兵判問于摠理大臣草記此後如此之類守臣之不卽登聞者大臣察飭事傳之事命下矣依下敎問于摠理使蔡濟恭處則以爲尹潑旣無前銜則其所收用當如閑良或士人之例令各營門先付將校後自該曹待窠收用邊將不然則能麽兒郞廳之類待窠調用亦無不可云矣敢啓傳曰依摠理大臣言爲之可也
정조 18년
李益運以兵曹言啓曰內吹螺赤及龍虎營兼內吹今春等習角賞木依啓下別單分等施賞之意敢啓傳曰知道
정조 18년
李益運以御營廳言啓曰今三月十七日景慕宮展拜時依兵曹節目弘化門入直軍五十名集春營入直軍四十名除出大將臣李敬懋率領弘化門外分左右排立東營入直軍三十名除出該入直把摠柳煥寅率領宮大門外把守而竝待標信出用解嚴後各還本處入直之意敢啓傳曰知道
정조 18년
觀旂橋駐輦所入侍儒生應製御考榜賦三上生員金處巖年四十本安山居京父生員養直進士李日煒年五十四本全州居鎭川父進士亨植以上比較次三中進士沈厚鎭年四十一本靑松居水原父正言重奎生員權丕應年四十一本安東居京父通德郞若性以上各紙二卷筆三枝墨一笏三下進士李始源年四十二本延安居京父行司直敏輔幼學趙道寬年五十六本楊州居京父學生彬生員辛景愈年五十三本靈山居京父學生命相生父通德郞命聖進士河瑞復年六十本晉州居江陵父通德郞起龍以上各紙一卷筆二枝墨一笏次上進士趙道宇年五十九本楊州居京父學生彬幼學朴宗薰年二十二本潘南居京父幼學參源進士金處明年三十二本安山居京父府使養和生父府使養厚生員李復性年四十五本廣州居天安父學生鉉周幼學車敬履年二十七本延安居肅川父幼學尙五生員李重淳年三十五本延安居京父令寅燮進士宋翼淵年二十八本礪山居京父同知準明幼學金泰鍾年三十本安山居京父郡守處淳幼學李敦秀年二十八本延安居京父府使學源生員李永老年二十三本慶州居京父參判敬倫幼學魏迪喆年二十九本長興居咸興父及第光軫進士李田秀年三十六本延安居京父府使學源幼學朴宗履年二十八本潘南居京父直長彬源幼學金啓溫年二十二本江陵居京父判書魯鎭幼學李厚五年三十二本全州居京父海溪君生父西淸君煋進士許綜年六十六本金海居延豐父生員㻋進士宋文顯年五十一本鎭川居京父幼學弼休幼學李海魯年三十三本韓山居京父縣監元采進士魚用升年六十本咸從居公州父通德郞錫疇進士尹浣年四十七本坡平居京父通德郞之鐸幼學吳仁權年四十二本海州居成川父學生命普生父幼學命裕生員朴宗羽年五十本潘南居京父正郞麟源以上各紙一卷詩三上幼學朴齊家年四十五本密陽居京父承旨玶生員李是釬年四十一本驪州居春川父生員載爀以上比較次三中進士李祥發年五十本永川居義城父幼學宜白幼學李義樂年三十五本全州居京父郡守龍中幼學金在元年二十七本光山居京父縣令箕應以上各紙二卷筆三枝墨三笏三下進士鄭璞年六十一本草溪居安東父學生光柱幼學李廷觀年二十六本全州居京父通德郞章慶生父通德郞全慶幼學尹顯大年三十二本坡平居京父通德郞守晩幼學金克鉉年十七本金海居京父引儀獻祚進士洪樂玄年三十本豐山居天安父通德郞瞻漢以上各紙一卷筆二枝墨一笏次上幼學李期榮年二十二本慶州居京父副司直集斗幼學朴致永年五十五本密陽居京父進士性源幼學沈英錫年二十八本靑松居京父通德郞㴛進士權年三十六本安東居京父通德郞植幼學申在邦年十八本平山居京父縣監光儀生父正郞光直進士李膺禧年六十二本延安居開城府父學生光奎幼學李魯新年三十三本驪州居水原父通德郞運杰生父幼學運烈進士權煋年五十七本安東居連山父學生碩東幼學魚在修年三十一本咸從居父參奉用賓進士李基弘年四十六本廣州居京父同知尙琦以上紙一卷比較榜表倍畫三上生員金處巖年四十本安山居京父生員養直給一分三下生員李是釬年四十一本驪州父生員載爀更進士李日煒年五十四本全州居鎭川父進士亨植外幼學朴齊家年四十五本密陽居京父承旨玶以上各紙三卷筆五枝墨三笏
정조 18년
御題若不記錄謂洛無人賦生員金處巖三上繄授几與設席古有人曰周召觴隨波於彩舫筆生花於文壘如吾詩之不成後視今而謂何指英俊之合宴筮華藻之增耀洛人於斯爲盛蓋文章之都會扁樓臺而記勝譜花竹而擅遊文峯屹於翠嵩馬之冀而珠海靑雲橋兮犀帶迨月三而式敎牽遲日而錦纜鬪輕風而璧車衢謠騰於聖化樂昇平之煙花翁爲主於洛讌幾箇豪於長纓時鸎花而共樂價驪珠兮誰爭環東洛以地靈傾海內之詞客今四美其畢具倘無記則焉若名難識於蘭亭詩誰傳於金谷天假余以大塊擬國家之鳴盛詩洋洋又賦瀏不可無乎此中來我客有十五摠洛陽之才子璆鏘鳴兮瓊珮澹天機兮容與惟勝事之鋪張文藻宅於水涯時之和兮歲豐記開成之二載苟赤幟之未豎曾謂洛之有士繁華稱於帝京況奎躔之輝耀簪紳登於祓筵頌至化之作成騰蛟閃以起鳳歌白雪兮誰唱蒼顔頹於座間山水爲之生輝詩有令於柳邊酒爲政於花底文瀾湧以紫虬水東西而幾家金聲鏗於擲地我先賦而君次翹勝會於洛中韙裵公之風流
정조 18년
御題明日召白居易等合宴于舟中登臨泝沿顧謂四座賦之七言古詩幼學朴齊家三上天下之中三月三碧玉新流靑翰舟人多如雨士如鯽上公峩峩居上頭匼帀衣香迷百里照爛花光連九州東都故事徵逸詩隨波羽觴昉成周不數酸寒永和帖何必區區李膺儔萬古神嵩靑未了元氣淋漓凝不收大唐禮樂彌寰宇老夫宣化而承流諸公摠是作賦才願垂文藻鋪鴻猷彩筆如椽橫四海山高水長窮冥搜詩卷長留天地間盛事可以鳴千秋天津縹緲象天漢彷彿乘槎侵斗牛香車筍轎簇成堆錦纜牙檣衝白鷗夾岸垂楊吹麯塵波間照影明朱樓樂句蒼茫水嬉張琵琶笙笛聯箜篌澄泥硯配薛濤牋蕩槳小舟詩可郵春臺冉冉玉燭調壽域熙熙白髮稠詩情酒態兩未央水步如煙芳草柔流水游龍暝不散一輪明月船舷浮午橋花竹入望來召伯棠陰忝居留文章勝事關時運先數開城第一遊
정조 18년
御題擬唐李白謝呼來表生員金處巖三上麯孽爲忘形之友樂存飮斯蓬萊有可到之期恩荷來汝俾童羖出不俟駕行伏念臣技拙賦鸎時際來鳳沈香亭曲宴榮侈黃封之宣恩上雲樂新篇誠篤紫宸之獻壽屬當蓮池泛龍舟之會偶作杏帘醉鸚盃之眠紫禁飾一豫之儀錦纜初引黃壚酣五齊之味玉山自頹聖代之昇平幸逢政仰與衆樂樂學士之淸狂如許渾忘侍君朝朝第玆適不來之蹤敢希呼與歡之寵醉飽不足怪耳縱軫無我爲尤相見何其晩耶寧期自公而召從酒人市中之醉未逐鵷鷺之翩躚仰春船天上之遊何關鳧雁之來去不意靑衫之醉臥遽紆紫衣之命招長安之樽且停呼女起也太液之舟方艤來吾導之惟微臣醉不省之辰猶覺退有餘戀以聖主常欲見之眷至令召與同歡自幸惠然肯來切感不命之退彩舫之遊事爛熳更覩千甕之醅香玉溆之醉步躝跚寧堪八叉之成賦一身榮耀奚但龍顔之趨陪兩腋扶登偏荷鳳池之恩液有來而已喚醒之辰玆蓋伏遇皇帝陛下玉燭調治瑤圖御極崇奬藻繪集梁園授簡之賢樂育英才騰周宮饗簋之詠爰推鴻造亦及駑姿臣敢不沐浴恩波歌詠聖澤爾來何暮政感不遐我之衷其樂只且庶殫長隨君之悃
정조 18년
甲寅三月十七日辰時上詣景慕宮展拜入侍時行都承旨洪明浩左承旨李勉兢右承旨洪仁浩左副承旨李益運右副承旨南公轍同副承旨尹致性假注書洪樂浚李勉昇記注官安經心金良倜一提學鄭民始檢校直提學徐有防徐鼎修檢校直閣徐榮輔待敎李存秀以次隨駕上具翼善冠衮龍袍乘輿出協陽門建陽門銅龍門駕至漏局前上顧謂民始曰漏局固難盡改而禁漏官入直處實有傾壓之慮此則從速修改可也駕至景化門上曰舊摠府頹圮不成樣分付戶曹當毁者毁之可葺者葺之可也建陽以東摠府雖主之四所則兵曹旣皆都管況賓廳之後園則不掃井則不浚墻垣蓋瓦缺落者多而全不修飭近來騎郞事極爲駭然矣命益運書傳敎曰解凍以後兵曹摠府入直郞廳竝拿處出駕前下敎又命書傳敎曰解凍以後兵曹入直堂上竝推考出駕前下敎仍由集禮門出弘化門駕至觀旂橋降輿步過乘輿大司成鄭大容率居齋儒生祗迎上命大容入待敎曰昨日朝夕食堂爲幾人大容曰朝爲一百十人夕爲八十六人矣上曰祗迎者爲幾人大容曰五十七人矣上曰今日欲令應製諸生之留在泮村而未及參班者必多還宮時知委待令可也前詣景慕宮降輦所降輿入東夾門就板位行再拜禮仍詣廟內奉審訖還御齋室上曰昨日臺批中置處書以處置入稟承旨豈可擅改乎仍命益運書傳敎曰當該承旨推考上曰本宮提調兵曹判書入侍樂浚承命出傳與景慕宮提調李文源兵曹判書偕入進伏上敎文源曰本宮洞口樹木數年之內鬱然成林政如太廟樹木之蕃盛爲之欣幸此非但爲觀瞻也亦爲衛護之一道栽植培養卿其着意申飭可也上敎庠曰宮都城奉審摘奸何當爲之耶庠曰將以今日爲之矣動駕相値故諸堂姑未齊會矣上曰雖還宮後足可爲之而本宮則旣奉審不必更來判尹使之卽爲入來只於都城摘奸可也都城周回不過四十里而必也終日爲之何也民始曰西北邊山勢險峻自然遲滯矣上曰堂郞分路看審乎庠曰然矣上曰卿家太華亭先朝臨御時予亦陪扈都承旨亦以其時宮官隨參亭樣與家基予尙記得而未詳其何年卿果詳知而亦有文蹟之可考者乎庠曰乃是癸巳年而伊時臣謫居濟州只聞駕臨之報未詳其事實矣上曰先朝有御製而予亦賡進寶帖尙在內閣當令閣臣謄送卿其板揭于亭上以爲傳後之道仍命榮輔曰詳考寶帖錄送可也上曰兵判年甲七十不遠未久當入耆社父子同參耆英往古稀貴之事也昔在先朝耆堂皆自上書貶目作爲美事尙今傳誦伊時耆堂子孫各爲作帖以爲傳家之寶則此可爲盛世美事矣命文源庠先退乘輿出宮大門駕至觀旂橋諸生祗迎者爲百餘人上駐輦敎同成均鄭昌順等曰儒生數少宮契近處二橋以北無論生進幼學蔭官前銜竝卽知委來待可也方外諸生次次來會各奏姓名上曰今爲幾人昌順曰與元祗迎儒生合爲二百餘人矣上命諸生行禮引儀唱諸生以次跪上命公轍頒示御題于諸生賦若不記錄謂洛無人詩明日召白居易等合宴于舟中登臨泝沿顧謂四座賦之命存秀曰與大司成率儒生偕詣明倫堂收券以來仍回鑾入弘化門明政門由永淸門交泰門還內諸臣以次退出
정조 18년
行都承旨洪明浩齋宿行左承旨林濟遠齋直右承旨李勉兢齋宿左副承旨洪仁浩齋宿右副承旨李益運齋直同副承旨南公轍齋宿注書鄭文始病一員未差假注書洪樂浚齋宿李勉昇齋直事變假注書尹致永仕
정조 18년
藥房提調鄭昌順副提調洪明浩啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 18년
李勉兢啓曰來二十一日輪對日次矣敢稟傳曰爲之
정조 18년
李勉兢啓曰來二十一日朝參日次矣傳曰停
정조 18년
傳于洪明浩曰同副承旨馳詣章陵奉審以來
정조 18년
傳于李勉兢曰左承旨左副承旨入侍
정조 18년
李益運啓曰拱北門開門時請出標信自來定式而今此兵曹節目中忽以除標信開門磨鍊以入至於啓下事甚疎忽不察之當該堂上從重推考原節目使之改付標以入何如傳曰允
정조 18년
以訓鍊都監習陣頉單子傳于洪仁浩曰停操太久退行於再明日
정조 18년
李勉兢啓曰明日望拜禮時承旨當爲備員而同副承旨尹致性奉命在外何以爲之敢稟傳曰許遞前望單子入之待下批牌招察任
정조 18년
承旨前望單子入之林濟遠落點
정조 18년
李勉兢啓曰明日望拜禮時兩司長官當爲進參大司憲大司諫未差之代政官牌招開政差出待下批仍卽牌招以爲淸齋之地何如傳曰前望單子入之待下批牌招
정조 18년
臺諫前望單子入之大司憲黃昇源大司諫金履翼落點
정조 18년
李勉兢啓曰明日望拜禮時九卿當爲進參而刑曹判書李在學奉命在外何以爲之敢稟傳曰許遞前望單子入之待下批牌招
정조 18년
刑曹判書前望單子入之李得臣落點
정조 18년
以司謁張光益手本別監李枝演朴世蘊稱以行下索錢於謁聖狀元之狀萬萬驚駭爲先除下其罪狀令攸司科治事傳于洪仁浩曰掖隷之求乞行下前此飭禁不但至嚴至於卽日唱榜之科場以渠輩從前死有餘罪之犯近來則科場近處俾不得現形亦莫敢接跡則敢於科場旣罷之後有此所犯萬萬痛駭成給之新恩亦難免疎忽之罪特以方長不折姑不處分掖隷重治此後更有此等之弊不飭之司謁施以定配之典以此傳敎載之該房故事仍令該署書付壁上
정조 18년
兵曹口傳政事以金明遇爲全羅兵使
정조 18년
吏曹口傳政事以申溆爲兵曹佐郞
정조 18년
傳于李勉兢曰今番園所植木播種及祭井改石築洞口火巢內外補土時物力自筦千庫上下賞格自外帑庫上下事令壯勇內營分付外營園官令趙景鎭是誰之子守令待窠陞差令洪後榮日淺勿論員役園軍等當依判下自外帑庫分等施賞差使員曺允植其勞年年愈著除郡屬耳今姑置之差使員張世紈年前爲植木邊將無端遞來姑待來頭植木次今番則亦爲置之其餘京各營校卒各該營考例分等施賞南陽人金守昌靑陽人崔同伊己酉以後連爲效勞平昌人宋必秀連三年效勞通政帖加成給安城邑校折衝張簫安鎭福賞加折衝李世國李世孚嘉善帖加邑吏李仁郁通政帖加今日口傳下批
정조 18년
李益運以御營廳言啓曰今三月十九日皇壇望拜禮時依兵曹節目東營入直軍四十四名集春營入直軍四十名內各留營直五名實七十四名新營入直軍六十名內除營直十名實五十名入直千摠朴光迪哨官李守麟印時彦領赴于訓鍊都監都領陣而東營集春營入直軍則待標信擧行新營入直軍依例除標信出用解嚴後各還本處入直之意敢啓傳曰知道
정조 18년
李勉兢以義禁府言啓曰因玄風奴福連殺獄事刑曹啓目判付內檢官拿處事依施事命下矣當該檢官玄風前縣監洪大默下去忠淸道淸州地云依例發遣府羅將拿來何如傳曰允
정조 18년
正言李肇源疏曰伏以君綱臣分嚴於堂陛而等不可踰也天經地緯昭如日星而義不可蔑也苟或反是則天紀盭而人彝滅矣是以漢法重不敬之律春秋嚴無將之誅今此金鍾秀之罪犯前後三司之啓臚列已盡臣無容加言夫義理天下之所同由而意有所拂則不憚背馳忠愛恒情之所共得而事不由己則無難角立當日庭籲之擧以義理則天下之公也以忠愛則恒情之同也彼鍾秀亦獨何心忽地投匭忍提不忍提之事於不忍言之日用意陰戾遣辭凶悖求之天理人情胡寧忍此且夫人臣之受恩於君父者從古何限而若其際遇之隆生成之渥自有君臣以來未之多見則彼鍾秀亦有彝性耳其孤恩負義蔑倫亂紀之罪雖使渠自爲之說亦何能自解也哉卽此罪負不可一刻容貸也決矣而律名自有次第故王章未免遷就天討久稽群情愈菀臣旣忝言地義急沐浴固當沬血飮泣期於不得請則不止而始拜掌憲不無前啓之所拘事關袒免許令引避者實出於我聖上敦倫之化故臣果有所陳疏自引及叨見職又有鎖院餘悚不得不略爲引嫌未與於前後聲討之列事會巧湊跡與心違玩愒之罪臣無所逃昨奉批旨誨責截嚴惶愧踧踖不知措躬之所顧此當加之律緣臣顚錯一日稽遲此尤臣難贖之罪也伏願殿下廓揮乾斷亟施當律使王綱明而民彝正焉臣於此又有所慨惋者凡係懲討之政卽是一世之公議所當措辭別白勘論的當使群情咸允罪人自服而乃者前諫長李喆模之登對也奏辭含糊旨意圇草草數語有若塞責事之不誠孰甚於此聽聞所及無不駭憤職在論思之任者同登筵席固宜卽地糾正而聽若不聞默無一言及陳聯箚泛論其噤默囁嚅之習而初無指名顯斥之擧臣竊爲之訝惑也臣謂前大司諫李喆模亟施竄配之典伊日登筵儒臣及聯箚玉堂竝施譴削斷不可已也臣無任云云省疏具悉首陳事勘罪豈待爾等之言加律亦豈待爾等之請乎李喆模竄配事無或彈文入於憲長之袖裏因其引避先退而致此草率耶抑於筵間嘗有詆斥之奏對聞此而修嫌發此䵝昧之啓耶抑欲以德報怨而宛轉說去耶莫嚴者聲討無論如此如彼究厥不誠之罪嶺海渠必甘心依施不論喆模之玉堂不露姓名之堂箚諸臣事譴削稍過不言者罷職陳箚者遞差方責鍊熟徑遞非可論勿辭察職
정조 18년
方外儒生應製御考榜賦三上一進士金相任年四十二本光山居水原父漢城判官茂澤詩三上一生員金順行年五十八本安東居京父同知時哲以上各紙二卷筆二枝墨一笏賦三上二幼學呂龜永年四十本咸陽居京父進士善鳴生父刑曹佐郞善養詩三上二幼學徐榮豐年四十二本長城居金川父學生用和生父幼學致和以上各紙二卷賦三中進士蔡一揆年六十本仁川居京父學生遇幼學申夔朝年三十三本平山居京父學生廷顯詩三中幼學金照年四十一本海豐居京父幼學相衡幼學李綰年四十八本全州居禮山父學生齊松以上各紙一卷賦三下幼學宋光載年六十一本礪山居抱川父學生翼佐前縣令李基讓年五十本廣州居京父學生宗漢進士黃嗣永年二十本昌原居京父正字錫範參奉申鳳朝年五十本平山居京父知事師顯幼學愼昇年四十六本居昌居交河父進士後聃詩三下幼學李愚在年三十本韓山居京父學生羲天前主簿尹可基年四十八本坡平居京父學生光賓業儒南石老年二十五本宜寧居京父奉朝賀泰著進士趙學春年四十本林川居京父幼學德泂幼學李勉沖年三十四本全州居京父學生穉亨生父學生敦亨以上各筆三枝墨一笏表倍畫草三下一生員李翼榮年三十本全州居京父幼學相重草三下二幼學尹星烈年三十本海平居京父進士翰東生父承旨冕東以上各筆二枝墨一笏
정조 18년
御題若不記錄謂洛無人賦進士金相任三上一蘭亭卽一小會尙有記而傳之熙皞時於盛唐翰墨藪於東都中筵闌而顧語此間不可無哦苟盛事之無述恐名都之貽羞文明鍾於洛陽幸吾輩之同會地周召之曾讌人枚馬之善鳴招諸公而燕胥時則際夫豐亨沐偃草之聖化樂秉蘭之令辰遵斗亭而擊汰邅吾道兮天津釃淸洛而泛觴峙神嵩而爲俎辦良辰之盛遊極昭代之勝事超嘉會於曲江邁良宴於金谷昇平樂而獨擅畫圖傳猶不足文章盛於洛中映奎宿之方爛搴𤨿𤨿之玉珮擥濟濟之華筵如斯燕之不記必謂晉之無人於古人而有否詎今文之無之抨夢得使授簡詔白傳而操毫將聖代之盛筵輸詞客之華藻苟無作之渢渢恐笑人之寂寂宜傳美於此筵豈獨樂於吾屬風流長於杖屨文藻壽於江山寧徒誇於一時寧可傳於千春遊滕閣而尙賦會桃園而猶記乘熙運而賁飾詎無誌於今會泱泱洛而注彼象文波之滔滔惟此樂之莫樂宜大書而特書揄瓊琚之大筆煥仙李之春輝斯盛事之美事亦詞人之咸萃拚璇題而綴辭仰聖意於志喜
정조 18년
御題明日召白居易等合宴于舟中登臨泝沿顧謂四座賦之七言古詩參奉金順行三上一今古江山幾人遊今人遊處古人休江山孰如淸洛好自是風流帝王州風流留與吾輩得橋上巾車橋下舟況復暮春天氣新遲日無風水如油舞堤弱柳黃初嬾被岸芳芷綠初搊人從化中皆自適河水長淸海晏流穰穰年穀河以南有酒如澠錯珍羞花明遠分深深蝶波暖閑浮點點鷗欲邀畫工畫此景只畫紅綠散芳洲欲將絲管答令節一場繁音但啁啾此遊不可無新詩無詩無以壽千秋若非右軍留好筆誰識蘭亭稧事修儼然鍾律成遺響高懸期與日月留一十五人皆同志最以詩聞白與劉請君莫辭揮毫勞老夫此外無他求萬彙凌暴何足道一任花鳥作春愁月三日三辰最佳庶合淸篇以相酬生於長於太平世太平歌曲得自由中天瑞日頭上懸滿地春光筆下收不是尋常作歌詞願將此曲達玉旒
정조 18년
御題擬唐李白謝呼來生員李翼榮三下行處酒債尋常不勝鸚杯之引白坐違天顔咫尺忽承鳳詔之銜丹行且召之與有榮也伏念臣釣鰲狂態解龜豪情名傳飮中八仙幾吟月夜之成三世稱山東六逸敢擬才子之第一顧以丹陛染翰侍之蹤偶效靑帘典衣沽之習袖中之香煙猶在幾戀王學士之內醞三升壚上之春睡正酣只愛漢方朔之君山一斗形骸放浪不覺玉山之自頹麴糱沈冥渾忘金門之待詔屬玆太液泛彩舫之際只切微臣隔仙游之嘆凝宸情於白蘋汀洲雲帆若在於天上爛餘醉於紅杏村市仙樂如聞於夢中仙李之春光正闌縱欲太平之同樂沈香之花墨方綴敢望天子之謂來何圖紫衣中人促召靑蓮詞客紫禁開三春之宴必欲此子亦參丹泥降五雲之間遽荷自天有命我且欲眠耳始也席地而幕天帝曰來汝乎終焉顚裳而倒屣敢謂所不召之士只在無何有之鄕時値汾陰之賞秋縱軫與衆樂之念才愧梁園之賦雪是何自公召之恩杏帘之宿酒未醒敢謂彼醉之反恥花磚之舊步緩踏寧歎人涉而印不玆蓋伏遇皇帝陛下寅承鴻圖申闡鳳曆仙管飾泰階之象方仰千一河淸法醞供需雲之歡每同十八瀛選遂令駑質亦被鴻私臣敢不解撰淸詞賁飾休治藏名酒肆縱乏煥黼黻之謨忝跡淸朝庶效思贊襄之悃